Transnistria

Må ikke forveksles med Transnistria-guvernementet, 1941-1944

Transnistria, offisielt Pridnistrovska Moldavska Respublika (norsk: Den pridnestroviske moldaviske republikk), er en region som ifølge FN tilhører Moldova, men opptrer som en selvstendig stat. Transnistria består av en lang og smal landstripe hovedsakelig på østsiden av elva Dnister, som i areal er mindre enn halve Rogaland fylke. Befolkningen består for det meste av etniske russere og ukrainere, og et mindretall (30 %) er etniske moldovere.

Området er avhengig av økonomisk bistand fra Russland, og ifølge Freedom House er det i liten grad et fungerende demokrati med flere partier og frie medier.

Navn 
I Transnistria heter landet Pridnestrovie. På rumensk heter Dnister-elven Nistru, og Transnistria betyr «landet på den andre siden av Nistru» (sett fra Moldova). Pridnestrovie betyr «ved Dnister». Navnet blir også stavet Transdniestria eller Trans-Dniester.

Sovjettiden 
Bessarabia og Transnistria lå innenfor Det jødiske bosetningsområdet i Tsar-Russland. Transnistria med Odessa var del av provinsene Kherson og Podolia. Etter første verdenskrig ble Transilvania og Bukovina overført fra Østerrike-Ungarn til Kongedømmet Romania. Bessarabia ble overført til Romania i 1918 med anerkjennelse fra stormaktene unntatt Sovjetunionen, som ikke aksepterte grensendringen og som opprettet en moldovsk sosialistrepublikk øst for Dnestr. Transnistria-guvernementet ble administrert av Romania etter at området ble erobret av aksemaktene fra Sovjetunionen under den tyske invasjonen av Sovjetunionen. Holocaust i Bessarabia, Bukovina og Transnistria-guvernementet ble i hovedsak utført av det rumenske regimet på ordre fra Ion Antonescu, og store deler av myndighetenes apparat var involvert.

Som del av Sovjetunionen var området fra 1924 del av en autonom, moldavisk sovjetrepublikk innen den ukrainske sovjetrepublikk, med en blandet befolkning der ukrainere og moldovere var de to største folkegruppene. I 1940, etter Sovjetunionens annektering av Bessarabia i kjølvannet av Molotov–Ribbentrop-pakten, ble den autonome republikken oppløst og dens seks vestligste distrikter, de distriktene med størst konsentrasjon av moldovere, overført til den nyopprettede moldaviske sovjetrepublikk.

Etter Sovjetunionen 
2. september 1990 erklærte Transnistria seg uavhengig fra Moldova, og den påfølgende Transnistriakrigen, der sovjetisk-russiske styrker fra den sovjetiske 14. armé til slutt involverte seg på Transnistrias side, endte med en våpenhvileavtale underskrevet av Russlands president Boris Jeltsin og Moldovas president Mircea Snegur i Moskva 21. juli 1992. Avtalen innebar en innføring av fredsbevarende styrker fra Russland (5 bataljoner), Moldova (3 bataljoner) og Transnistria (2 bataljoner), det ble også opprettet en sikkerhetssone mellom Moldova og Transnistria.

Ifølge en folkeavstemning i 2006 som ble utført av Pridnestrovies regjering stemte 97,2 % av befolkningen for å bli en del av Russland. 18. mars 2014 appellerte Transnistria til Statsdumaen for å bli en del av Russland .

Transnistria er fortsatt den dag i dag en republikk som ikke er anerkjent av noe annet land enn de internasjonalt ikke anerkjente statene Abkhasia og Sør-Ossetia. De har sin egen regjering, parlament, militær, politi og postsystem. De har sin egen grunnlov, nasjonalsang, flagg og våpenskjold. Mye av Moldovas industri lå nettopp i Transnistria, og tapet av denne regionen har rammet Moldova hardt økonomisk. Hovedstaden er Tiraspol. 

Etter at Russlands invasjon av Ukraina begynte den 24. februar 2022, har det vært en stadig bekymring fra de moldovske innbyggerne om at deres nasjon er neste for tur grunnet de pro-russiske soldatene som er utstasjonert i Transnistria.

Administrativ inndeling 

Transnistria er delt inn fem distrikter (raion) og to byer.

Referanser

Eksterne lenker 
 
 Transnistria Trafficking Arms On Europes Doorstep
 Transnistrias presidents nettside
 New York City Bar: Russia’s Activities in Moldova Violate International Law
 Viorel Dolha – All about Transnistria
 transnistria.blogspot.com – The truth about Transnistria 
 – Fischka Photo Reportage on Transnistria

 
Stater og territorier etablert i 1990